Ο **Χάρολντ Φάλτερμάγιερ** (*Harold Faltermeyer*, γενν. ως *Hans Hugo Harold Faltermeier* στις 5 Οκτωβρίου 1952) είναι Γερμανός μουσικοσυνθέτης και παραγωγός δίσκων, γνωστότερος για τη μουσική που έγραψε για τον κινηματογράφο, ιδίως για τις ταινίες *Top Gun* (σε συνεργασία με τον Τζώρτζιο Μορόντερ) και *Ο Μπάτσος του Μπέβερλι Χιλς*, για τη μουσική των οποίων τιμήθηκε με δύο Βραβεία Grammy.

Ως διοργανωτής και παραγωγός συναυλιών, ο Φάλτερμάγιερ έχει συνεργασθεί με αρκετές και αρκετούς σταρ της ποπ, όπως οι Ντόνα Σάμερ, Αμάντα Ληρ, Μπάρμπρα Στράιζαντ, Blondie, Λόρα Μπράνιγκαν, Τζένιφερ Ρας, Μπομπ Σίγκερ, Μπόνι Τάιλερ και Pet Shop Boys.

Οικογένεια, σπουδές και απαρχές
-------------------------------

Ο Φάλτερμάγιερ γεννήθηκε στο Μόναχο. Γονείς του ήταν ο Χούγκο Φάλτερμάγιερ, εργολάβος οικοδομών, και η σύζυγός του Ανελίζε, το γένος Σμιντ. Με την ενθάρρυνση των γονέων του άρχισε να παίζει πιάνο από τα 6 του χρόνια. Τα παιδικά του χρόνια εκπαιδεύθηκε στην κλασική μουσική, ενώ ταυτόχρονα αναπτυσσόταν το ενδιαφέρον του για τη ροκ εντ ρολ. Σπούδασε πιάνο και τρομπέτα στη Μουσική Ακαδημία του Μονάχου. Περιμένοντας να αρχίσει πανεπιστημιακές σπουδές, έπιασε δουλειά σε ένα στούντιο ηχογραφήσεων και μέσα σε τρία χρόνια είχε την επιμέλεια της ηχογραφήσεως μεγάλων κλασικών έργων για λογαριασμό της σεβαστής «Deutsche Grammophon». Τότε, το 1978, ο Τζώρτζιο Μορόντερ αναγνώρισε το ταλέντο του και τον έπεισε να έλθει στο Λος Άντζελες για να παίξει κήμπορντς και να οργανώσει τη μουσική της ταινίας *Το Εξπρές του Μεσονυχτίου*. Οι Μορόντερ και Φάλτερμάγιερ συνέχισαν τη συνεργασία τους κατά την επόμενη δεκαετία, παράγοντας δίσκους της Ντόνα Σάμερ και αρκετών άλλων καλλιτεχνών. Σύντομα ο Φάλτερμάγιερ άρχισε να κερδίζει διεθνή φήμη, τόσο για την τεχνική εργασία ακριβείας, όσο και για τη δημιουργικότητά του στη χρήση της τεχνολογίας του συνθεσάιζερ.

Μουσική για τον κινηματογράφο
-----------------------------

Εκτός από την εργασία του ως παραγωγός δίσκων, ο Φάλτερμάγιερ άρχισε να συμμετέχει όλο και περισσότερο στη μουσική ταινιών που έγραφε ο Μορόντερ (*Το Εξπρές του Μεσονυχτίου*, *Foxes*) και σύντομα προσλήφθηκε ο ίδιος ως συνθέτης, τόσο της μουσικής, όσο και ποπ τραγουδιών που ακούγονταν στην ταινία. Μία από τις πρώτες του μουσικές επενδύσεις θεωρείται και μία από τις καλύτερες: αυτή για την ταινία του 1984 *Thief of Hearts*, με αξιοσημείωτη ηλεκτρονική μουσική και τραγούδια γραμμένα για τη Μελίσα Μάντσεστερ, την Ελίζεμπεθ Ντέιλυ κ.ά.. Αμέσως μετά ήρθε η μεγάλη του επιτυχία με τη μουσική (με επιρροές από τη χιπ χοπ και το μπρέικντανς) της ταινίας *Ο Μπάτσος του Μπέβερλι Χιλς* (1984), που περιελάμβανε μία παγκόσμια επιτυχία, το κομμάτι «Axel F».

Το επόμενο έτος, το θέμα για την ταινία *Fletch* επεξέτεινε τα γνώριμα ηλεκτρονικά «ηχητικά τοπία» του με πειραματικά εφέ κρουστών ενσωματωμένα στις κυρίως αναλογικές μελωδίες του συνθεσάιζερ. Το 1988 ήταν υποψήφιος για Όσκαρ πρωτότυπου τραγουδιού, μαζί με τους Κηθ Φόρσυ και Μπομπ Σίγκερ, για το «Shakedown» από την ταινία *Ο Μπάτσος του Μπέβερλι Χιλς Νο 2*.

Μεταγενέστερη σταδιοδρομία
--------------------------

«Μετά το *Τάνγκο και Κας* πήρα μια απόφαση: να επιστρέψω και να μεγαλώσω τα παιδιά μου στη Γερμανία, εκεί που γεννήθηκα», είπε ο Φάλτερμάγιερ σε συνέντευξή του το 2006. Από το δικό του «Red Deer Studios Estate» στο Μόναχο συνέχισε να παράγει δίσκους και μουσική ταινιών, κυρίως για τη γερμανική αγορά.

Το 2002 πήγε στη Βιέννη, όπου μαζί με τον Ράινχαρντ Φέντριχ έγραψαν το μιούζικαλ *Wake Up*, το οποίο παιζόταν για σχεδόν δύο χρόνια στο περίφημο Θέατρο Ράιμουντ της Βιέννης. Το CD του έργου περιέχει μία ορχηστρική ουβερτούρα και 16 τραγούδια.

Ο Φάλτερμάγιερ επανασυνδέθηκε με τη μουσική επένδυση ταινιών το 2009, όταν τον προσέγγισε ο Κέβιν Σμιθ, σκηνοθέτης της ταινίας *Οι Μπάτσοι της Συμφοράς* (*Cop Out*, 2010) με τον Μπρους Γουίλις, για να γράψει τη μουσική της.

Δισκογραφία
-----------

### Μουσική ταινιών

As composer
* *Didi – Der Doppelgänger* (1983) (με τον Arthur Lauber)
* *Thief of Hearts* (1984) (με τον Τζώρτζιο Μορόντερ)
* *Beverly Hills Cop* (1984)
* *Fletch* (1985)
* *Top Gun* (1986) (με τον Μορόντερ)
* *Feuer und Eis* (1986) (με τον Hermann Weindorf, 1 τραγούδι)
* *Formel Eins* (1986)
* *Fatal Beauty* (1987, 1 τραγούδι)
* *Ο Μπάτσος του Μπέβερλι Χιλς Νο 2* (1987, 1 τραγούδι)
* *Ο άτρωτος* (1987)
* *Blaues Blut* (1989) (με τον Hermann Weindorf)
* *Τάνγκο και Κας* (1989, το άλμπουμ κυκλοφ. το 2006)
* *Feuer, Eis & Dynamit* (1990)
* *Kuffs* (1992)
* *White Magic* (1994)
* *Zeit der Sehnsucht* (1994)
* *Αστερίξ και οι Ινδιάνοι* (1994)
* *Der König von St. Pauli* (1997)
* *Οι Μπάτσοι της Συμφοράς* (2010)

### Συλλογές

* *Portrait of Harold Faltermeyer: His Greatest Hits*, διπλό CD (2003)
* *Movie Greats* (1986)
* Stephanie Mills: *The Collection* (1990)

Παραπομπές
----------

1. ↑  Εθνική Βιβλιοθήκη της Γερμανίας, Κρατική Βιβλιοθήκη του Βερολίνου, Βαυαρική Κρατική Βιβλιοθήκη, Εθνική Βιβλιοθήκη της Αυστρίας: (Γερμανικά, Αγγλικά) *Gemeinsame Normdatei*. Ανακτήθηκε στις 28  Απριλίου 2014.
2. ↑  (Αγγλικά) *Internet Movie Database*. nm0266536. Ανακτήθηκε στις 13  Οκτωβρίου 2015.
3. ↑  (Αγγλικά) *Internet Broadway Database*. 505017. Ανακτήθηκε στις 9  Οκτωβρίου 2017.
4. ↑  Εθνική Βιβλιοθήκη της Γερμανίας, Κρατική Βιβλιοθήκη του Βερολίνου, Βαυαρική Κρατική Βιβλιοθήκη, Εθνική Βιβλιοθήκη της Αυστρίας: (Γερμανικά, Αγγλικά) *Gemeinsame Normdatei*. Ανακτήθηκε στις 15  Δεκεμβρίου 2014.
5. ↑  «Harold Faltermeyer Biography (1952–)». Filmreference.com. Ανακτήθηκε στις 15 Φεβρουαρίου 2012.
6. ↑  «Harold Faltermayer (interview)». *Daeida magazine*. Οκτώβριος 2012. Αρχειοθετήθηκε από το πρωτότυπο στις 2017-10-18.. Ανακτήθηκε στις 2017-12-15.
7. ↑  Schweiger, Daniel – «"AUDIO: On The Score With Harold Faltermeyer"». Αρχειοθετήθηκε από το πρωτότυπο στις 30 Απριλίου 2010. Ανακτήθηκε στις 17 Φεβρουαρίου 2012. CS1 maint: BOT: original-url status unknown (link)  – FilmMusicMag.com
8. ↑  CreaTVty Ltd, Take 2 TV Partnerships and NBD Television Ltd: Music Behind The Scenes, Episode 4 – Humour Αρχειοθετήθηκε 13 November 2006[Date mismatch] στο Wayback Machine.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 76504731
* **Europeana**: agent/base/71957
* LCCN: n92107589
* ISNI: 0000 0001 1475 360X
* GND: 103849696
* SUDOC: 154439673
* BNF: cb13940140g (data)
* MusicBrainz: 3bd08e76-bf53-4b16-82ee-63f95ca5cdae
* NKC: xx0053722
* BNE: XX1172803

 |

 |